# Malèfica del Coll

La Malèfica del Coll és una colla de diables del barri del Coll, al Districte de Gràcia de Barcelona.
L'any 1984 el grup de Pioners de l'agrupament escolta Jaume I del Coll va crear la Colla de Diables del Coll. Els primers anys, van ser una exploració lenta del foc. Aquest període recull els primers deu anys de la colla i es va caracteritzar en actuacions puntuals al barri del Coll, a la Festa Major de Gràcia i a La Mercè. El 1999 van decidir crear una bèstia de foc. I així va néixer el “Gaudiamus”. La colla va escollir fer una reproducció del drac-font d'Antoni Gaudí al Parc Güell.
En espais determinats (places, cantonades...) es fan les cremades conjuntes. En aquest moment, el “Ritualista de Diables” organitza les figures de foc de manera que es jugui amb l'efecte del foc i el moviment. Les actuals figures són: “La Sardana”, “El Far”, “El Far Girant”, “Les Croquetes”, “El Castell”, "El Poltre" i “La Barca”. A part dels correfocs i cercaviles, la Malèfica del Coll també organitza espectacles de foc.
La Malèfica del Coll ha fet sortides arreu de Catalunya, entre les quals destaquen el Carnestoltes del barri del Coll (CarnaFoc), les Festes Joves del Coll, la Festa Major de Gràcia, la Diada dels Raiers de la Pobla de Segur i les Festes de Santa Maria de Formentera.

## Seccions
### Diables

Els diables de la Malèfica del Coll porten una casaca negra, que els protegeix de les espurnes, decorada amb dues banyes vermelles a la caputxa i una cresta de colors a l'esquena (blanc, blau cel, groc i vermell). La casaca compta amb un tapaboques, una peça que permet tapar la meitat inferior de la cara. El vestuari es completa amb uns pantalons llargs negres decorats amb triangles dels colors de la colla. A banda d'això, el Duc de l'Infern (Cap de Diables) es guarneix amb un faldó negre que duu imprès en vermell el logotip de la Malèfica del Coll.

### Tabalers

La secció de tabalers és l'encarregada de crear l'ambient perquè l'actuació dels diables i del drac tingui el màxim efecte. Això ho aconsegueixen a través d'una música de percussió que es caracteritza per ser animada i molt rítmica. L'instrument de percussió utilitzat és el Tabal. Durant les sortides, típicament encapçalen la marxa “les Caixes” seguides dels “Aguts” i els “Mitjos”. A continuació es disposen els “Surdos” i, darrere de tot, els “Greus”. Totes les cançons que toquen els tabalers de la Malèfica han estat creades per algun membre de la colla. De totes les cançons cal destacar-ne una: el “Merengete”, tot un himne de la Malèfica. El cap de tabalers s'anomena "Trencaorelles", que és la persona que dirigeix tota la secció de tabalers. Els tabalers es vesteixen amb la samarreta de la colla, pantalons negres i trinxes, element que serveix per portar agafat el tabal.

### Drac Gaudiamus

El Gaudiamus va ser construït l'any 1999 per Dolors Sans, de Vilafranca del Penedès, a partir d'un encàrrec de la Malèfica del Coll, que volia incorporar una bèstia de foc a la colla. La colla va escollir fer una reproducció del drac-font d'Antoni Gaudí situat al Parc Güell.

## Referències

* ↑ «Dolors Sans construeix un Drac inspirat en el Parc Güell dissenyat per Gaudí». Vilaweb, 28-06-1999. [Consulta: 19 desembre 2012].
* 1 2 3 4 5 6 «Protocol Festiu de la Vila de Gràcia». Ajuntament de Barcelona (Districte de Gràcia), 03-06-2011. [Consulta: 28 desembre 2012].
* ↑ «CarnaBall 2012». Comissió de Joves del Coll, 09-02-2012. Arxivat de l'original el 2012-05-31. [Consulta: 17 desembre 2012].
* ↑ «Gràcia també es disfressa». L'independent de Gràcia. [Consulta: 19 desembre 2012].
* ↑ «Festes Joves del Coll 2012». Comissió de Joves del Coll, 05-06-2012. Arxivat de l'original el 2015-12-22. [Consulta: 17 desembre 2012].
* ↑ «15 d'agost l'Assumpció de la Mare de Déu inici de la Festa Gran de Gràcia». Fundació Festa Major de Gràcia, 15-08-2012. Arxivat de l'original el 2013-02-14. [Consulta: 17 desembre 2012].
* ↑ «XXXIII Diada dels Raiers de la Pobla de Segur (programa)». Lleida.com, 01-07-2011. Arxivat de l'original el 2012-06-27. [Consulta: 17 desembre 2012].
* ↑ «Fuego y música por Santa Maria». Diario de Ibiza, 01-08-2008. [Consulta: 17 desembre 2012].
* ↑ «Gaudiamus». Dolors Sans, 24-06-2010. [Consulta: 17 desembre 2012].

## Enllaços externs

«Malèfica del Coll». Cultura popular de Barcelona. Barcelona: Institut de Cultura de Barcelona Web (CC-BY-SA via OTRS).
* Malèfica del Coll
* Facebook de la Malèfica del Coll